《闰夏六月书事一首》
宋代·刘克庄

自矜力健爪距刚，乘夜阴黑来康庄。
东家亡羊西失狗，不觉杲日升扶桑。
村农贾勇群捕逐，一农奋戈扼其吭。
虎立而攫吼动地，万夫辟易农重伤。
众戈攒聚攻腹背，虎既倒毙农亦僵。
居人空巷观死虎，竞设饮具罗酒浆。
独怜逝者不可返，孩幼呱呱啼其傍。
古来猛士岂易得，揖蛙可以图霸王。
恨渠手无羽林鎗，血膏原野魂国殇。
何如姑养北宫勇，犹可自附南方强。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。